Döntéshozatal: egyszerű többség **VI- /2013. Nyü.\_\_\_\_\_\_**

**ELŐTERJESZTÉS**

Tótkomlós Város Önkormányzat Képviselő-testületének

2013. június 26-ai ülésére

**Tárgy: A Tótkomlósi Alapfokú Művészeti Iskola intézményvezetői (magasabb vezetői megbízás) pályázatának véleményezése**

A Tótkomlós Város Önkormányzata működtetésében lévő Tótkomlósi Alapfokú Művészeti Iskola fenntartója 2013. január 1-től a Klebelsberg Intézményfenntartó Központ.

A nemzeti köznevelésről szóló 2011. évi CXC. törvény 68. § (1) bekezdése alapján az állami intézményfenntartó központ által fenntartott köznevelési intézmény, többcélú intézmény vezetőjét – nevelési-oktatási intézmény esetében a nevelőtestület, többcélú intézményben az igazgatótanács, a fenntartó, az intézmény székhelye szerint illetékes vagy az intézményt *működtető települési önkormányzat*, szakképző iskolában a szakképzésért és felnőttképzésért felelős miniszter *véleményének kikérésével* – az oktatásért felelős miniszter bízza meg öt évre.

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet (a továbbiakban: EMMI rendelet) 189. § (6) bekezdése alapján a pályáztató a vélemények kialakításához – a pályázatok átvételétől számítva – legalább harminc napot köteles biztosítani. A véleményalkotásra a megállapított határidő (2013. június 30.) jogvesztő.

Az EMMI rendelet 191. § (2) bekezdése alapján az iskolaszék, kollégiumi szék, óvodaszék, valamint más véleményezési joggal rendelkezők maguk határozzák meg, hogy miképpen alakítják ki álláspontjukat a vezetői programról. A véleményezésre jogosultak álláspontjukat közösen is kialakíthatják, továbbá véleményüket közös okiratba foglalhatják.

Tájékoztatom a Képviselő-testületet, hogy a közalkalmazottak jogállásáról szóló 1992. évi XXXIII. törvény  20/B. § (1) bekezdése értelmében a magasabb vezető beosztás ellátására a megbízási jogkör gyakorlója pályázatot írt ki.

A Tótkomlós Város Művészeti Iskola intézményvezetői, magasabb vezetői beosztás ellátására a pályázati felhívás 2013. áprilisában a Közigazgatási és Igazságügyi Hivatal internetes oldalán megjelent, melyre egy pályázó nyújtotta be pályázatát.

A pályázatról az Oktatási és Kulturális Bizottság a 2013. június 5-ei ülésén kialakította véleményét, a 35/2013. (VI. 5.) számú határozatával a Klebelsberg Intézményfenntartó Központ fenntartásában lévő Tótkomlósi Alapfokú Művészeti iskola intézményvezetői álláshelyére benyújtott Krcsméri János András pályázó pályázatát támogatta, annak vezetői programjával egyetértett.

A fentieket figyelembe véve, kérem a Tisztelt Képviselő-testületet, hogy az előterjesztést vitassa meg, majd alakítsa ki véleményét.

**HATÁROZATI JAVASLAT**

Tótkomlós Város Önkormányzat Képviselő-testülete a Klebelsberg Intézményfenntartó Központ fenntartásában lévő Tótkomlósi Alapfokú Művészeti Iskola Intézményvezetői álláshelyére benyújtott Krcsméri János András (5940 Tótkomlós, Arany J. u. 28.) pályázó pályázatát támogatja, annak vezetői programjával egyetért.

Felelős: dr. Garay Rita polgármester

Határidő: azonnal

Tótkomlós, 2013. június 19.

dr. Garay Rita

polgármester

Az előterjesztést készítette: Takács Ágnes Katalin ügyintéző

Az előterjesztést látta: dr. Kruzslicz-Bodnár Gréta aljegyző