Döntéshozatal: minősített többség  **VI-1/2013. Nyü.\_\_\_\_\_\_**

**ELŐTERJESZTÉS**

Tótkomlós Város Önkormányzat Képviselő-testületének

2013. június 26-ei ülésére

**Tárgy: „Tótkomlós és térsége állati hulladék-kezelési Önkormányzati Társulás” megszüntetése**

A Magyarország helyi önkormányzatairól szóló 2011. évi CLXXXIX. tv. (a továbbiakban: Mötv.) 146. §-a előírja, hogy a törvény hatályba lépése (2013.01.01.) előtt kötött önkormányzati társulási megállapodásokat a képviselő- testületek felülvizsgálják és az Mötv-nek megfelelően módosítják a törvény hatályba lépését követő 6 hónapon belül.

A Környezetvédelmi és Energia Központ Nonprofit Kft., mint közreműködő szervezet a (továbbiakban: KSZ) által küldött szakmai vélemény alapján is elkerülhetetlen a társulási megállapodás felülvizsgálata.

A „Tótkomlós és térsége állati hulladék-kezelési Önkormányzati Társulás” jogi személyiség nélküli társulás, melyet az Mötv. nem ismer. Ennek megfelelően a társulás ebben a formában nem működhet tovább.

Két lehetőség áll fenn:

1. A társulást a tagok megszüntetik és helyette az önkormányzatok – egy gesztor önkormányzat képviseletével - együttműködési megállapodás keretében működtetik tovább a vagyont és a projektet. A projekt eredményeképpen létrejött vagyon az önkormányzatok közös tulajdona. A tagok együttműködési megállapodásban (mely hasonló a jelenlegi társulási megállapodáshoz) rögzítik a döntéshozatal rendjét, a finanszírozási, üzemeltetési stb. kérdéseket. A társulás – mivel nem jogi személyiségű – tulajdonképpen ezen az elven működik jelenleg is. A társulási tanács a jövőben nem működik, a tagok képviselő-testületei hozzák a határozatokat a közös tulajdonra irányadó szabályok és az együttműködési megállapodás szerint.
2. A tag önkormányzatok elfogadják a társulási megállapodás módosítását, ezzel létrehozva egy önálló jogi személyiségű társulást, mely az Mötv. rendelkezései alapján működik. A tag önkormányzatok tehát csak akkor képesek döntéseket hozni a társulási tanács által, ha a társulás jogi személyiséggel rendelkezik. A jogi személyiségű társulás önálló adóalany, saját vagyonnal rendelkezhet, működését az Mötv. 88.§-95.§ szakaszai alapján társulási megállapodásban kell szabályozni.

A Társulási Tanács a 2013. április 16-án hozott 4/2013. (IV.16.) sz. határozatával döntött az 1. számú megvalósítás mellett. Ennek alapján megkerestem a tagönkormányzatokat, hogy terjesszék az önkormányzatuk képviselő-testülete elé a Társulás javaslatát, melyhez a társult önkormányzatok mindegyikének minősített többségével hozott határozata szükséges. Mind a 23 tagönkormányzat megküldte a hivatalom részére a képviselő-testületük által hozott határozat kivonatát a társulás megszüntetésére vonatkozóan, az együttműködési megállapodás előkészítésére, valamint a felhatalmazásomra vonatkozóan. Minden egyes tagönkormányzat egyetértett a jogi személyiség nélküli „Tótkomlós és térsége állati hulladék-kezelési Önkormányzati Társulás” megszüntetésével és azzal, hogy a társulás eredményeként létrejött vagyont önkormányzati tulajdonközösség keretein belül együttműködési megállapodás alapján működtessék tovább. A képviselő-testületek a tulajdonközösség képviseletével felruháztak, és felhatalmaztak a projekt működtetését biztosító tulajdonközösség döntéshozatali rendjét, a gesztor önkormányzat feladat- és hatáskörét, a tulajdonközösség üzemeltetését és finanszírozását, működési rendjét szabályozó együttműködési megállapodás tervezetének előkészítésével.

A fentiek alapján kérem, hogy a Tisztelt Képviselő-testület az előterjesztést vitassa meg és hozza meg döntését.

**HATÁROZATI JAVASLAT**

Tótkomlós Város Önkormányzat Képviselő-testülete egyetért azzal, hogy Tótkomlós és térsége állati hulladék-kezelési Önkormányzati Társulás Társulási Tanácsa a társulási megállapodásban foglalt jogkörénél fogva 2013. június 30-ával megszünteti a jogi személyiség nélküli „Tótkomlós és térsége állati hulladék-kezelési Önkormányzati Társulást”, valamint

- a társulás eredményeként létrejött vagyont önkormányzati tulajdonközösség keretein belül együttműködési megállapodás alapján működtessék tovább

- és a tulajdonközösség képviseletével Tótkomlós Város Önkormányzatát ruházzák fel.

A Tótkomlós Város Önkormányzat Képviselő-testülete felhatalmazza a Polgármestert, hogy a projekt működtetését biztosító tulajdonközösség döntéshozatali rendjét, a gesztor önkormányzat feladat- és hatáskörét, a tulajdonközösség üzemeltetési és finanszírozási megállapodásait, a tulajdonközösség taggyűlése képviseleti és működési rendjét dolgozza ki és terjessze a tag önkormányzatok felé.

Felhatalmazza a polgármester a szükséges intézkedések megtételére.

Felelős:dr. Garay Rita polgármester

Határidő:2013. június 30.

Tótkomlós, 2013. június 20.

dr. Garay Rita

polgármester

Az előterjesztést készítette: Kárász Gáborné, ügyintéző

Az előterjesztést látta: Kvasznovszkyné Szilasi-Horváth Krisztina, jegyző